Сред глобалната пандемия, повечето от нас са принудени да останат по домовете си и да работят дистанционно. Съвсем естествено е използването на онлайн платформи за отдалечена комуникация да нарасне значително. Такъв е случаят и със Zoom, която отчете трицифрен процент на ръст само за последните 30 дни.

Резкият скок в популярността обаче не остана без съответните съпътстващи ефекти – в платформата бяха забелязани много уязвимости или неизрядности по отношение конфиденциалността и личната неприкосновеност. Така, съвсем в началото бе установено, че мобилното приложение на Zoom за iOS изпраща информация към сървърите на Facebook, без да уведомява затова. След това стана ясно, че уязвимости в настолната версия на приложението позволяват на потребителите да се присъединят нелегитимно в чужди дигитални срещи или да получат достъп до камерата и микрофона на други потребители, дори те да са изключени по време на разговорите през платформата.

Милиардерът Илън Мъск нареди на служителите в компаниите му SpaceX и Tesla да не използват платформата за своите дигитални срещи, като след това беше последван от други големи компании в Силициевата долина и дори американските държавни училища. Сега към забраната за използване на услугата поради опасения за сигурността се присъединяват немския технологичен гигант, концернът Siemens, който изпрати вътрешно писмо до служителите си, призовавайки ги да не използват платформата за видео конференции, като след това банката Standart Chartered Bank издаде подобна заповед.

Последната каза на своите служители си да избягват също и Google Hangouts, който също се превърна в друго популярно приложение за онлайн конференции през последните седмици.

Какво не е наред със Zoom?

За платформата това е едновременно най-доброто и най-лошото време в историята на съществуването ѝ. През март компанията разкри, че услугата е била използва от над 200 милиона участници за ежедневни безплатни и платени срещи, като по същото време миналата година активните дневни ползватели са били едва 10 милиона.

Но тъй като употребата растеше рязко, потребители и експерти започнаха да се вглеждат все повече в работата на платформата и в нейните недостатъци – напълно очакваната „участ на успеха“. В Zoom бяха открити множество сериозни проблеми с протоколите за сигурността, като същото може да се каже и за конкурентни услуги като Google Hangouts и Microsoft Teams, Webex и Bluejeans.

Zoom е особено уязвим на хакерски атаки, кат вече са известни успешни случаи на проникване в чужди групови срещи или неправомерно подслушване/наблюдение през камерата и микрофона.

Освен това стана ясно, че Zoom зависи от китайската научноизследователска и развойна дейност за своето развитие на продуктите, което доведе до това Тайван и Германия да го забранят изцяло за официална употреба.